Traficanții de aer. Directorul Vitalaire: „Sîntem o afacere legală și privată” Într-un răspuns trimis către ziar, directorul Bentu spune că "pentru cel care a falsificat actele justiția își va face treaba, eu sînt nevinovat și aștept deciziile superiorilor mei". Superiorii de la Paris tac. Dar cine sînt oamenii care suferă?

miercuri, 23 noiembrie 2016, 6:51

DERATIZAREA Vine un ins Cu un bidon trăsnitor în spinare: ”Cine sunt ăștia mici și prăpădiți ascunși după mobilă?” Păi, părinții mei care-au scăpat din primul război mondial și din al doilea război mondial, dar acu’ le va fi foarte greu. Mircea Dinescu, volumul DEMOCRAȚIA NATURII, 1981

A treia zi de investigație jurnalistică, încă nicio reacție de la cartierul general din Paris al multinaționalei Air Liquide Vitalaire.

Corporația care livrează oxigen pentru 50% dintre pacienții români grav bolnavi a dat naștere unui dosar penal și unui control declanșat de CAS București.

Pusă în fața documentelor tipărite de Gazetă, Casa de Sănătate a recunoscut ieri că are sediul în aceeași clădire cu Vitalaire București, dar a recunoscut că ”este ilegal să iei bani și de la pacient, și de la Casă!”.

Povestea victimelor expune dimensiunile fenomenului: medicii le recomandă pacienților Vitalaire.

Apoi, cînd sînt executați silit de firmă, bătrînii împrumută bani, nepoții fac chetă și rudele își pun drept garanție propriile taloane de pensie.

Dezvăluirea complicităților continuă.

#mergem după sistem

Investigație de Mirela Neag, Răzvan Luțac și Cătălin Tolontan

Filofteia Băncilă are 78 de ani.

Eufrosina Diaconescu are 76 de ani.

Vasilichia Nicodim a avut 80 de ani.

Când a murit.

***

Filofteia, Eufrosina, Vasilichia.

Numele lor interbelice alunecă din cărțile Cellei Serghi, dar acum e timpul lui Air Liquide Vitalaire.

Se poartă alte sonorități.

”Nu vă costă nimic, Casa decontează totul!”

Cele trei femei grav bolnave sunt date în judecată, din motive pe care nu le înțeleg și cu atât mai mult se înfricoșează.

Când sosește omul cu tubul de oxigen în spate, el le spune că ”nu vă costă nimic, totul va deconta Casa de Sănătate”.

După un timp, se trezesc că au de plată sume care le depășesc pensiile.

Și, ca să scape, nici lor nu le e clar de ce, dar ca să scape, plătesc!

Mai exact, plătesc copiii și nepoții, care le mint, le ascund executările reale, așa cum spui că ai dat mai puțin pe un lucru ca să nu se amărască cel din fața ta.

”Doctora Angelina Moise ne-a recomandat Vitalaire”

Filofteia Băncilă, din Teișani, Prahova, e internată în 2013 la spital la Văleni.

”Mama e bolnavă de inimă, plămâni, tiroidă. Doctora Angelina Moise ne-a recomandat aparatul și firma Vitalaire, că mai bine nu ni-i recomanda! O rețin că o cheamă ca pe nepoata mea. De la spital, de la Văleni, e doctora. Ne-au zis să ne ducem la Casa de asigurări, ne-a făcut forme, tot, că e doar un leu. De la un leu am ajuns faliți!”, povestește Maria Soare, fata bătrânei.

Filofteia o aude.

“Să n-o băgați pe doctoră, că asistentul mi-a zis de aparat. <Mamaie, ce faci tu cu răsuflatul ăsta?>. Mi-a zis să merg undeva și s-au dus nepoții. Mi-a zis că iei aparatul și dai un leu”.

În spatele ei, pe perete este lipit calendarul bisericesc, Rembrandt-ul de hârtie al caselor de țărani români.

”Aveți de plată 2.500 de lei”

Filofteia folosește aparatul de la Vitalaire din 6 februarie 2013 până în septembrie 2013.

”M-am descurcat cu aparatul cum am putut. M-am obișnuit să stau singură. Sunt văduvă de 30 de ani, bărbatul a fost muncitor necalificat”, spune ea.

La un moment dat cade, din senin, somația!

”2.500 de lei ne-au spus că trebuie să plătim”, povestește fata, și ea locuitoare în Teișani, primul sat la nord de Vălenii de Munte.

Când deschide executarea silită, fata înțepenește.

Pusese drept garant, fără ca omul să știe, talonul de pensie al lui bărba-su!

”Ne-au amenințat că ne iau casa”

Chestia e că Vitalaire nu aduce aparatul fără unul sau doi giranți semnați pe contract.

Asta-i regula firmei care are 3.000 de procese, din care câștigă peste 90%. Ei susțin că au deservit peste 30.000 de pacienți, deci procentul celor pe care i-au executat nu e exagerat.

Numărul proceselor e unic în sănătatea românească!

”Ne îngrijorează numărul nostru de procese. Am căutat la instanțe și am văzut că ceilalți din industrie au mult mai puține. Am întrebat la CAS de ce. Ne-au spus că avem multe pentru că noi chiar vrem să ne recuperăm banii. Acum ne gîndim să dăm în judecată și Casele” Dragoș Bobu, avocatul Vitalaire

Revenim în casa de lemn din Teișani. La masa acoperită cu mușama înflorată.

Cum Filofteia are pensia minimă socială, Maria propune firmei să ia drept garanție pensia soțului, de aproape 800 de lei pe lună.

”Și mă trezesc că ne amenință că ne iau casa”, tresare Maria.

Pe fața ei nu străbate exagerarea amenințării. Poate că aici, în cătunul acesta, așezat pe culmi reci, oamenii iau cuvintele așa cum sunt.

780 de lei are pensia girantul, ginerele Filofteiei

341 de lei este pensia încasată de Filofteia Băncilă

Chetă de la nepoți

Fără soluții, Maria apelează la fata ei, nepoata Filofteiei.

Ăi tineri fac chetă pentru cei 2.500 de lei.

”Nici noi n-am avut banii dintr-odată și am achitat în rate”, mărturisește una dintre nepoate.

”Mamaia știe doar de 500 de lei executare silită că și asta i s-a părut enorm. Iar tata nu știe că i-am luat talonul” Angelica, nepoata Filofteiei

Uite avantajul neașteptat al unui ziar!

Jurnalele nu ajung în Teișani.

Nici Filofteia și nici ginerele ei nu prea au acces la net.

Rugăm televiziunile care vor prelua articolul să nu pronunțe nume și sume, cam așa cum fac cu marile firme de medicamente cînd apare cîte o nasoală!

”De unde să fabrici atîția bani?”

”Și am zis Băi, dar nu v-ați gândit la amărâtul ăsta, de i-ați luat talonul?! De unde să fabrici atâția bani și pentru ce să-i dăm?! Ne lăsați barem aparatul?”, își amintește Maria.

Sîc! Omul ia tubul cu aer în spinare și dus e.

În plus ridică facturile emise de firmă. Tot dosarul.

Acum, după dezvăluirile sursei din interiorul firmei, știm și de ce.

Oamenii ce să facă?

Achită nepoții pentru mamaia lor care le făcea de dimineață ochiuri.

Muzeul Satului

Filofteia aruncă un lemn în godinul de fontă. ”Fără căldură nu pot respira”.

Iese, ca să ne însoțească, din casa scundă, șuierând.

Aruncă boabe la găini.

Pisica albă trage cu ochiul, dar nu e rândul ei la mîncare.

”Nu iese sufletul ăsta, că dacă ar ieși sufletul ar fi mai ușor!”, se plânge ea în urma pașilor tineri, ca orice bătrîn enervant.

Casa de lemn devine tot mai mică.

Ar fi fost o chestie s-o fi luat Vitalaire!

Puteau s-o instaleze, alături de altele confiscate după aceeași metodă, în Muzeul Satului Global.

“Din pensia mea de 400 de lei m-au pus să plătesc amendă de 50 de lei pe lună!”

Eufrosina Diaconescu vorbește greu, în fundal.

”E bolnavă de astm, de diabet, acum și-a rupt și șoldul”, spune sora ei, Alexandrina Diaconescu.

Eufrosina are 76 de ani și suferă vizibil.

Locuiesc amândouă în Pucioasa, Dâmbovița.

Alexandrina rostește povestea. Mai în puteri, ea e cea care garantează contractul aparatului de oxigen pe care Vitalaire îl închiriază Eufrosinei.

De plătit plătește Casa de Asigurări de Sănătate Dâmbovița.

Până când nu mai e suficient de mult, suficient de repede, suficient de bine, nimeni nu știe exact cum ar trebuie să fie plata.

Firma le dă în judecată.

Alexandrina și Eufrosina. Ați mai auzit nume atît de frumoase?

”Doctorița Bădescu, pneumolog de la Târgoviște, ne-a zis că o să ne sune o firmă”

-Pentru ce a luat sora dumneavoastră aparatul de oxigen?

-Pentru astm. Am fost acum doi ani la consult la doctorița Bădescu, de la pneumologie, din Târgoviște.

-La Spitalul Județean Dâmbovița?

-Așa îi zice? Spitalul de pe bulevardul cel mare din Târgoviște!

-Și ce s-a întâmplat?

-Am stat câteva ore pe hol și, apoi, la consult doctorița Bădescu ne-a spus că o să ne sune o firmă ca să ne dea un aparat. Că n-o să ne coste nimic că banii îi dă Casa de Sănătate.

-Și?

-Ne-a sunat un băiat. A venit, ne-a lăsat aparatul de respirat. Ne-a cerut să-i dăm și lui ceva.

-Bani?

-Da, de fiecare dată îi băgam ceva bani în buzunar. Apoi, o dată pe lună trebuia să merg cu Eufrosina în Târgoviște, să stăm la spital, apoi la Casa de Sănătate ca să luăm o hârtie pe care s-o trimitem la firmă. Dar cu toate drumurile astea era cheltuială mare și jale!

-Ați renunțat?

-Cum să renunț că sora mea avea nevoie de aer?! M-am dus doar eu și am rezolvat. Tot cheltuiam pe drum o grămadă de bani, dar măcar nu o mai transportam și pe ea. Într-o lună nu m-am putut duce și atunci ne-am trezit acasă cu o amendă.

-Amendă?

-Sau cum îi zice, ceva că ne amenința firma că ne duce la tribunal! Ne-a dat în judecată. Pentru că am întârziat să trimitem hârtia de la Casa de Sănătate ne-au pus să plătim noi 300 de lei. Auziți? 300 de lei și eu am pensie de 400 de lei.

-Ați plătit?

-Da, ce să fac??, doar nu suntem noi oameni de tribunal! Am plătit 50 de lei pe lună și am achitat tot, am chitanțele păstrate.

A plecat fără ”bună ziua”

Apoi, după ce sting datoria, Alexandrina și Eufrosina, ultima cu vocea ei aproape stinsă, spun: ”Gata! Ajunge!”.

”I-am zis băiatului să vină să ia aparatul”, istorisește Eufrosina.

Agentul de vânzări de la Vitalaire se prezintă la datorie.

E sigur pe el: ”Păi, acum nu mai e nevoie să-l luăm, că ați achitat. Totul va fi bine”.

Una lângă alta, ele cred altceva.

În casa lor din Pucioasa, casă care a văzut iubiri și trădări, naștere, boală și moarte, cele două surori stau una lîngă alta și îi zic agentului: ”Nu vă mai explicăm nimic. Luați-l acum!”.

Insul pleacă nervos, cu bidonul în spate.

”Nici bună ziua nu mi-a dat”, surâde Alexandrina.

”Uneori funcționează, alteori, nu”

-Ce ați făcut după?

-I-am spus și doctoriței Bădescu: nu mai vrem cu firma asta! Apoi ne-am descurcat, am luat un fel de spray cu aer, Eufrosina îl folosește când e cazul, dă de câteva ori și se termină repede, dar n-avem ce face.

-Și sprayul funcționează?

-Uneori, da. Alteori, nu. Eufrosina a fost și de câteva ori internată aici, la spital, că a avut nevoie de oxigen.

Între timp, Eufrosina a căzut dintr-o prostie, cum cad băbuțele cînd e să încurce lumea, și are nevoie de un cadru.

”Domnul doctor Bădescu, soțul doamnei doctor, are clinică aici, la Pucioasa. Dânsul are cadru, dar credeți că o să ne dea?”.

Vasilichia din Lehliu Gară

Vasilichia Nicodim s-a stins, în Lehliu Gară, la 80 de ani.

Fata ei, Maria, lucrează în spitalul local.

A crezut că asta o vaccinează cu înțelepciune în fața Vitalaire.

Că va înțelege.

Vasilichia a folosit concentratorul de oxigen vreme doi ani de zile.

”După o vreme ne-am trezit că trebuie să achităm 1.375 de lei penalități. M-am dus la Casă că sunt colegii mei. N-am înțeles nici acum ce s-a întâmplat, ce lună lipsea, că eu am avut grijă să avem decizia mereu”, explică, iritată, Maria.

Dată în judecată, a pierdut și a plătit.

”Dumneavoastră înțelegeți ceva?”

Calculul pe care îl face și acum Maria, calcul pe care Vasilichia nu l-a aflat niciodată, este următorul.

Femeia din Lehliu răsfoiește documentele: ”219 lei pe lună. Atât trebuia să plătim. Nu știu ce decizie de la CAS a lipsit. Una, două? De ce? Și am ajuns la 1.375 de lei, de care am fost anunțată în iulie 2015. 270 de lei penalități, 298 titlul executoriu, 867 cheltuieli de executare, dumneavoastră înțelegeți ceva?!”.

”Eu pricep un singur lucru: interesul tău, Vitalaire, a fost să-mi crești penalitățile!” Maria Ciuraru, fata Vasilichiei

Bentu a fost primul om cu butelia în spate

Lucian Bentu, directorul firmei Vitalaire, a trimis ieri un mesaj ziarului.

În nume propriu, nu în numele firmei.

”Nu am știut până în data de 20 noiembrie 2016 de existența unei facturări ilegale. În urma sesizării dumneavoastră am demarat o procedură internă de verificare a facturilor, am informat firma mamă și aștept deciziile superiorilor mei. Referitor la cel care a falsificat actele sunt sigur că justiția să își facă treaba”.

Îl reproducem integral la final.

E lesne de văzut că Bentu nu neagă existența facturilor false cu care firma a mers în procese și le-a câștigat.

Dimpotrivă.

El vorbește despre ”cel care a fasificat actele”, ceea ce semnalează o recunoaștere tacită, un indiciu a ceea ce au găsit în contabilitate, că au avut suficient timp să caute!

Azi e a treia zi de investigație jurnalistică.

Filofteia, Eufrosina, Vasilichia. Ele au vorbit.

Megacorporația Air Liquide Vitalaire tace.

Pare că șefii i-au luat directorului dreptul de a vorbi în numele firmei, de vreme ce Bentu anunță că se exprimă ”în nume personal”.

Lucian Bentu, omul care, după propriile mărturisiri, era acum 10 ani un factotum al firmei pe care a pornit-o de la zero.

El negocia, el făcea calculele, el semna contractele și el lua în spinare bidonul cu aer.

***

Se crapă de ziuă în Teișani.

Pe patul înalt, care te ferește de curentul de pe jos, trage rău în casele vechi de la țară, Filofteia vorbește cu cineva de dincolo de ea: ”De ce vă feriți de mine, că-i mai rău să nu știu?! Spuneți-mi și mie, să știu și eu pe ce lume sunt!”.

Directorul Bentu: ”Ceea ce am citit în articolul dumneavoastră sunt lucruri la care nu am contribuit”

Stimate domnule Tolontan,

În 21 noiembrie 2016, a apărut acest articol:

https://www.tolo.ro/2016/11/21/marturii-si-documente-dintr-o-multinationala-pharma-firma-noastra-insala-bolnavii-saraci-din-romania/

Și vă rog respectuos să-mi acordați următorul Drept la replică personal:

Aș dori să vă spun trei lucruri:

1. Persoana numită în articol „Coordonator care a plecat din Vitalaire și s-a decis să vorbească” și se autodenunță (în opinia mea) că a falsificat facturile și a înșelat pacienții nu a acționat la ordinele mele sau în urma unor ordine pe care eu le-am dat. Sunt sigur că justiția își va face treaba, iar aceasta își va primi pedeapsa.

2. Compania pe care o conduc, în calitate de director general din anul 2012, NU își înșală pacienții sau partenerii. Este o afacere legală și privată. Ceea ce am citit în articolul dumneavoastră sunt lucruri de care nu am avut cunoștință și la care nu am contribuit.

3. Am solicitat departamentelor abilitate din cadrul Societății un Raport, pentru a confirma sau infirma cele prezentate în articolul dvs. În cele ce urmează, am să dezvolt.

N-aș fi dat acest Drept la replică dacă titlul articolului, precum și mai multe ambiguități din text nu ar induce publicul în eroare: „Firma noastră înșală bolnavii săraci din România”.

Cititorul presupune că cel care face această declarație este un angajat al firmei sau este chiar directorul acestei firme, adică eu – ceea ce este fals.

Lipsește o precizare: cine declară asta? Cine e „coordonatorul”. Dacă această persoană mai este angajată a societății noastre și nu este un fost salariat – nu pot încă să îi spun infractor, pentru că sistemul juridic o să decidă – deci, dacă este un angajat al societății, îl rog să își dea demisia de onoare și să părăsească firma.

NU ÎMPĂRTĂȘEȘTE valorile pe care eu încerc să le transmit angajaților.

Vitalaire, firma pe care o conduc, a contribuit la creșterea calității vieții a peste 35.000 de pacienți! La acest moment, avem 8.000 de pacienți care au nevoie de aparate și 60 de angajați. Nu știu dacă sunt pacienți bogați sau săraci, noi tratăm pacienții cu aceeași atenție și înțelegere. Nu fac – și nu facem – o investigație legată de veniturile celor care apelează la serviciile noastre.

Nu se specifică nicăieri în articol – deși am declarat acest lucru! – faptul că există mai multe firme care furnizează aceleași servicii ca și noi. Nu deținem un monopol și nu obligăm în niciun fel bolnavii să achiziționeze sau să închirieze produsele noastre. Și ar mai fi trebuit să se explice că o parte din aceste servicii sunt decontate de Casa de Asigurări de Sănătate și o parte nu.

(Sincer, eu mi-aș dori sa fie decontate pentru toți bolnavii și nu doar pacienților aflați în stadiul 4, în anumite boli). Pacienții cumpără sau închiriază un produs de la noi. Și aceasta este afacerea! Noi livrăm oxigen! Nu ducem pacienții în tribunal și îi păcălim!!!

Nu înțeleg de ce jurnalistul care a investigat a acceptat acest răspuns:

– „Pentru că asta ni se spunea să facem! Deși prin contracte ne angajăm să trimitem facturile lunare către pacienți, noi sîntem antrenați să nu îi avertizăm, tocmai pentru ca bolnavii să adune datorii. Abia atunci îi dăm în judecată”.

Nu a pus și întrebările de bun simț: Cine v-a cerut acest lucru??? Cine v-a antrenat și cum???

Domnule jurnalist, mă repet: noi tratăm pacienții cu aceeași atenție și înțelegere, indiferent dacă sunt bogați sau săraci. Pentru ei, oxigenul este vital. Am implementat, din momentul în care am preluat conducerea firmei, o politică de simplificare a birocrației de închiriere a aparaturii. Și vreau să vă mai spun că sunt câteva mii de pacienți cărora Vitalaire nu le-a facturat o parte din servicii pentru a nu le crea probleme.

Referitor la numărul mare de procese, doresc să vă spun că o cifra neraportată la nimic poate părea mare, mică sau uriașă. Sunt aproape 2.500 de procese în instanță, în ultimii 10 ani și 35.000 de pacienți. E mult? E puțin? Nu știu. Dar știu că acei oameni au beneficiat de produsele noastre, au trăit în mai puțină suferință și nu au plătit costurile legate de închirierea aparaturii. Casa de Sănătate decontează acest serviciu doar dacă pacientul îndeplinește anumite condiții. În acest context, avocatul firmei a apelat la varianta legală de a merge în instanță și de a recupera debitele.

Referitor la afirmațiile „coordonatorului care a plecat din Vitalaire și s-a decis să vorbească”: „Vreau să vă arăt cum firma Vitalaire escrochează pacienții și face evaziune fiscală! Eu sunt cel care a falsificat actele!”.

Vreau să fac următoarele precizări: nu am știut până în data de 20 noiembrie 2016 de existența unei facturari ilegale. În urma sesizării dumneavoastră am demarat o procedură internă de verificare a facturilor, am informat firma mamă și aștept deciziile superiorilor mei. Referitor la cel care a falsificat actele sunt sigur că justiția să își facă treaba.

Cred cu tărie că în România se poate face o afacere corectă și cinstită. Și nu cred că dacă nu vorbim despre o problemă, ea nu există.

Cu sinceritate, Lucian Bentu

Episodul 1. ”Mărturii și documente dintr-o multinațională pharma: “Firma noastră înșală bolnavii săraci din România!”.

Episodul 2. Parchetul din Iași a deschis ieri un dosar de evaziune fiscală! Noi acte interne confirmă: Vitalaire încasa bani și de la CAS, și de la pacienți. Bolnavii restanți sînt amendați cu 73% pe an!

Episodul 3. Prima reacție a autorităților. Directorul CAS București dezvăluie: ”Vitalaire a comis o ilegalitate când a luat bani și de la pacienți, și de la Casă! Sediul Vitalaire din București este în aceeași clădire cu CAS!”.

Citește și primele 3 episoade ale investigației: